E va dilunc a cressi la mobilitazion intes comunitâts minorizadis par rivâ a vê un domini internet indipendent. La volte stade si veve fevelât de Cornualie, ma sul finî di Zenâr e je partide ancje la gnove campagne par un spazi internet pe lenghe e pe culture basche. Daspò de nassite formâl intal Avrîl dal 2008, la Associazion PuntuEus e à metût sù un sît internet dulà che si puedin cjatâ dutis lis informazions e i materiâi par aderî e par promovi la campagne pe nassite dal domini pont eus (.eus). La associazion e met za adun lis plui impuartantis organizazions pe lenghe basche, la confederazion des ikastolas (scuelis cul basc tant che lenghe veicolâr), la Universitât dal Paîs Basc, la radiotelevision basche (EiTB) e altris realtâts ativis tal cjamp de comunicazion e des gnovis tecnologjiis. Cumò, dut câs, si vûl fâi fâ un salt indenant ae campagne cul slargjâ lis adesions a plui sogjets pussibii, sei istituzionâi che privâts daûr dal model che al à za puartât i catalans a otignî il domini pont cat (.cat).
Font: PuntuEus, 29/01/09; Galiza Hoxe, 01/02/09
fur_Latn glg_Latn